《遣兴四首 其二》
元代·许谦

猗猗澧有兰，馥馥沅有芷。猎猎石上蒲，泛泛水中芰。

鲜鲜三径菊，旎旎百亩蕙。采掇集众芳，粲烂成杂佩。

佩服何所从，将以待君子。

作者简介：（1270—1337）金华人，字益之，号白云山人。幼孤，力学。从金履祥学，尽得其奥。教授乡里，不应辟举。居东阳八华山，学者争往从之。四方之士，以不及门为耻。或访以典礼政事，闻者无不厌服。卒谥文懿。有《读书传丛说》、《诗名物钞》、《白云集》等。